**Ministru kabineta noteikumu projekta “Noteikumi par vides aizsardzības oficiālās statistikas veidlapām” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Noteikumi par vides aizsardzības oficiālas statistikas veidlapām” (turpmāk – noteikumu projekts) izstrādāts, lai īstenotu Statistikas likuma 11. pantā Ministru kabinetam noteikto deleģējumu apstiprināt statistikas iestāžu izstrādāto oficiālo statistikas veidlapu paraugus un noteikt veidlapu iesniegšanas un aizpildīšanas kārtību. Noteikumu projekts izstrādāts, lai nodrošinātu Atkritumu apsaimniekošanas likuma 20. panta astotās daļas izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd ir spēkā Ministru kabineta 2008. gada 22. decembra noteikumi Nr. 1075 “Noteikumi par vides aizsardzības valsts statistikas pārskatu veidlapām”.Atbilstoši Statistikas likuma 11. pantam un Pārejas noteikumu 2. punktā noteiktajam, noteikumu projekts Ministru kabinetam jāizdod līdz 2017. gada 31. maijam, jo šobrīd spēkā esošie Ministru kabineta 2008. gada 22. decembra noteikumi Nr. 1075 “Noteikumi par vides aizsardzības valsts statistikas pārskatu veidlapām” 2017. gada 1. jūnijā zaudēs spēku.Noteikumu projekts nosaka vides aizsardzības oficiālās statistikas veidlapu - "Nr. 2 - Ūdens. Pārskats par ūdens resursu lietošanu", "Nr. 2 - Gaiss. Pārskats par gaisa aizsardzību", "Nr. 3 - Atkritumi. Pārskats par atkritumiem" aizpildīšanas un iesniegšanas kārtību. Noteikumu projekta mērķis ir iegūt kvalitatīvus datus no ūdens resursu lietotājiem, gaisa piesārņotājiem un atkritumu radītājiem. Dati, kas tiek iegūti no noteikumu projekta 2.1., 2.2. un 2.3. punktā noteiktajām veidlapām, tiek iesniegti oficiālās statistikas vajadzībām, kā arī uz iesniegto datu pamata tiek izstrādātas, piemēram, prognozes nozares attīstībai, sniegti ziņojumi Eiropas Komisijai un sabiedrībai.Noteikumu projektā ir saglabāts pašreiz spēkā esošo Ministru kabineta 2008. gada 22. decembra noteikumu Nr. 1075 “Noteikumi par vides aizsardzības valsts statistikas pārskatu veidlapām” 2.1. un 2.2. apakšpunktā noteiktais pienākums iesniegt oficiālās statistikas veidlapas. Precizēts 2.3. apakšpunktā noteikto veidlapu iesniedzēju saraksts atbilstoši Atkritumu apsaimniekošanas likuma 42. pantā lietotajam formulējumam. Detalizētais personu uzskaitījums noteikumu projekta 2.1., 2.2. un 2.3. apakšpunktos nepieciešams, lai skaidri un nepārprotami norādītu to personu loku, kam jāiesniedz veidlapas par ūdens resursu lietošanu, veidlapas par gaisa aizsardzību un veidlapas par atkritumiem. Noteikumu projektā precizēta 4. punkta redakcija. 4. punkts papildināts ar nosacījumu, ka noteikumu projekta 2.1., 2.2. un 2.3. apakšpunktā minētajām personām, kas pārskata gadā nav veikušas saimnieciskās darbības, attiecīgajā veidlapā jāaizpilda tikai ziņas par operatoru un 3.1. apakšpunktā minētajā tiešsaistes režīmā jāpievieno paskaidrojums, kurā norāda iemeslu, kādēļ saimnieciskā darbība nav veikta un dati netiek iesniegti. Šāds risinājums izvēlēts, lai noteiktu vienotu pieeju visiem operatoriem, kuriem jāiesniedz oficiālās statistikas veidlapas, taču saimnieciskā darbība attiecīgajā gadā nav veikta. Līdz šim šāda veida prasība netika noteikta un katrs operators to interpretēja sev saprotamā veidā.Atbilstoši noteikumu projekta 6. punktā noteiktajam valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” ir informatīvās datu bāzes uzturētājs, kas noteikumu projektā noteiktajā termiņā slēdz datubāzi, apkopo iesniegto informāciju un iesniedz Centrālajā statistikas pārvaldē un Vides aizsardzības un reģionālās attīstības ministrijā. Savukārt, lai tiktu nodrošināta noteikumu projekta 2. punktā minēto personu iesniegto statistikas datu kvalitāte Valsts vides dienesta reģionālā vides pārvalde (turpmāk – Pārvalde) izvērtē (pārbauda, izskata) veidlapās iekļautās informācijas pareizumu. Pārvalde seko, vai informācija tiek iesniegta noteiktajā termiņā. Ņemot vērā lielo informācijas apjomu, kā arī pārskatāmo datu klāstu, iesniegto datu kvalitātes pārbaudes tiek veikts izlases kārtībā. Šādas darbības mērķis ir izvairīties no neatbilstošu, nepareizu datu iesniegšanas oficiālās statistikas vajadzībām. Pārvalde iesniegtos datus neizmanto un neizmantos, lai veiktu kādus kontroles pasākumus.Šobrīd spēkā esošo Ministru kabineta 2008. gada 22. decembra noteikumu Nr. 1075 “Noteikumi par vides aizsardzības valsts statistikas pārskatu veidlapām” 1. pielikuma “Veidlapa “Nr. 2 – Ūdens. Pārskats par ūdens resursu lietošanu””, tabulās “E Paliekošais piesārņojums tonnas/gadā”, “Tabulas E turpinājums”, “I-1 Operatora veiktā pieņemošo ūdeņu kvalitātes monitoringa rezultāti augšpus no emisijas vietas” un “I-2 Operatora veiktā pieņemošo ūdeņu kvalitātes monitoringa rezultāti lejpus no emisijas vietas” precizētas ailes attiecībā uz fosfātu fosforu, amonija slāpekli un nitrātu slāpekli”. Precizējumi veikti, lai korekti tiktu norādīts piesārņojošo vielu nosaukums. Tabula H “Notekūdeņu testēšana” papildināta ar papildus kolonnu “Piederība (no C vai D tabulas 1. ailes)”. Tabulas H “Notekūdeņu testēšana” 7. un 8. kolonna papildināta ar sadalījumu pa kalendārajiem mēnešiem. Sadalījums pa kalendārajiem mēnešiem nepieciešams, lai veidlapas aizpildītājam atvieglotu tabulas aizpildīšanu un padarītu to vieglāk uztveramu.Tāpat veikti precizējumi šobrīd spēkā esošo Ministru kabineta 2008. gada 22. decembra noteikumu Nr. 1075 “Noteikumi par vides aizsardzības valsts statistikas pārskatu veidlapām” 2. pielikuma 1. tabulā “Iekārtu raksturojums”, proti, lai kvalitatīvi tiktu veikta gaisu piesārņojošo vielu izkliedes modelēšanu, ir nepieciešams zināt arī laukumveida avota augstumu, kas ir viens no būtiskākajiem datorprogrammā ievadāmajiem parametriem, un tam ir nozīmīga ietekme uz veiktā aprēķina rezultātu, attiecīgi ņemot vērā valsts sabiedrības ar ierobežotu atbildību “Latvijas vides ģeoloģijas un meteoroloģijas centrs” priekšlikumu, 1. tabula papildināta ar jaunu kolonnu Nr.11 “augstums”. 2. pielikuma 4. tabulā “Kurināmā izlietojums”, ņemot vērā Valsts vides dienesta un valsts sabiedrības ar ierobežotu atbildību “Latvijas vides ģeoloģijas un meteoroloģijas centrs” priekšlikumus, dzēsta 9. kolonna attiecībā uz kurināmā koeficientu. Šāds risinājums attiecībā uz 9. kolonnu pieņemts, lai samazinātu administratīvo slogu operatoriem, kas aizpilda attiecīgo veidlapu.Ministru kabineta 2008. gada 22. decembra noteikumu Nr. 1075 „Noteikumi par vides aizsardzības valsts statistikas pārskatu veidlapām” 4. pielikuma „Veidlapas „Nr. 2 - Ūdens. Pārskats par ūdens resursu lietošanu” aizpildīšanas kārtība” 7.3., 11.5 un 12.5. apakšpunktā precizēta informācija attiecībā uz fosfātu fosforu, amonija slāpekli un nitrātu slāpekli. Precizējumi veikti, lai korekti tiktu norādīts piesārņojošo vielu nosaukums. Vienlaikus precizēts arī 4. pielikuma 5.12. un 5.13.punkts, proti, dzēsta atsauce uz HELCOM ieteikumiem 11/2 un 9/2. Šobrīd spēkā esošajos noteikumus norādītie ieteikumi vairs nav aktuāli. Noteikumu projekta 4. pielikuma 5.12. apakšpunktā iepriekš minētie HELCOM ieteikumi 11/2 aizstāti ar Baltijas jūras aizsardzības komisijas 2006. gada 6. martā pieņemto rekomendāciju 23/5 “Noplūžu samazināšana no pilsētu teritorijām, pielietojot atbilstošu lietusūdeņu apsaimniekošanas sistēmu”.Precizēts arī 4. pielikuma 7.4. un 8.8. apakšpunkts, proti, precizēti ķīmisko elementu nosaukumi, kā arī 11.5. un 12.5. apakšpunktā precizēta informācija attiecībā uz fosfātu fosforu.Šobrīd spēkā esošo Ministru kabineta 2008. gada 22. decembra noteikumu Nr. 1075 „Noteikumi par vides aizsardzības valsts statistikas pārskatu veidlapām” 5. pielikuma „Veidlapas „Nr. 3 - Atkritumi. Pārskats par atkritumiem” aizpildīšanas kārtība” 7.3.1 apakšpunkts (noteikumu projekta 5.pielikuma 7.4. apakšpunkts) izteikts jaunā redakcijā, precizējot, tieši kuriem atkritumu apsaimniekotājiem ir jāaizpilda konkrētā sadaļa.Šobrīd spēkā esošajos Ministru kabineta 2008. gada 22. decembra noteikumos Nr. 1075 „Noteikumi par vides aizsardzības valsts statistikas pārskatu veidlapām” precizētas atsauces, kas norāda uz konkrētiem normatīvajiem aktiem. Noteikumu projektā ietvertas atsauces, kas norāda uz normatīvajiem aktiem noteiktajās jomās. Šāds risinājums izvēlēts, jo atsauces lietošana nesaista, ja gadījumā Ministru kabineta noteikumiem, uz kuriem būtu jāatsaucas, zaudētu spēku vai tie tiktu grozīti.Noteikumu projekta 1., 3. un 4. pielikums paredz oficiālās statistikas veidlapās norādīt fiziskās personas kodu. Ievērojot, ka personas, tai skaitā arī fiziskas, datus sniedz oficiālās statistikas vajadzībām un uz to pamata tiek izstrādātas, piemēram, prognozes nozares attīstībai, sniegti ziņojumi Eiropas Komisijai un sabiedrībai, ir nepieciešams nodrošināt datu kvalitāti un viennozīmīgi identificēt personas, kas nes atbildību par ziņotajiem datiem. Fizisku personu gadījumā šim nolūkam kalpo personas kods, jo adrese, telefona numurs vai e-pasta adrese var izmainīties, un vienlaikus Latvijā nereti ir sastopamas personas ar vienādiem vārdiem un uzvārdiem. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija, valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs”, Valsts vides dienests. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs operatorus, kuriem nepieciešamas saņemt A vai B kategorijas atļaujas piesārņojošu darbību veikšanai; fiziskas un juridiskas personas un operatorus; kuriem nepieciešamas saņemt ūdens resursu lietošanas atļaujas, operatorus, kuriem nepieciešams saņemt atkritumu apsaimniekošanas atļaujas. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības, jo noteikumu projektā salīdzinājumā ar šobrīd spēkā esošajiem Ministru kabineta 2008. gada 22. decembra noteikumiem Nr. 1075 “Noteikumi par vides aizsardzības valsts statistikas pārskatu veidlapām” veikti nelieli redakcionāli precizējumi, kas nenosaka papildus prasības; noteikumu projekts nenosaka papildu administratīvo slogu institūcijām un anotācijas II sadaļas 1. punktā minētajiem sabiedrības mērķgrupas pārstāvjiem. |
|   | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projekts publicēts Vides aizsardzības un reģionālās attīstības ministrijas tīmekļa vietnē [www.varam.gov.lv](http://www.varam.gov.lv). 2016. gada 6. decembrī. |
| 3. | Sabiedrības līdzdalības rezultāti | Sabiedrības pārstāvju priekšlikumi un viedokļi netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | * Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs”.
* Valsts Vides dienests
 |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav paredzama noteikumu projekta ietekme uz valsts pārvaldes funkcijām.Saskaņā ar noteikumu projektu netiek plānota jauna institūciju izveide, esošo institūciju likvidācija vai reorganizācijā, kā arī netiek prognozēta ietekme uz institūcijas cilvēkresursiem. |
| 3. | Cita informācija | Nav |

Anotācijas III, IV, V sadaļa – projekts šo jomu neskar.

Ministru prezidents Māris Kučinskis

Vides aizsardzības un reģionālās

attīstības ministrs Kaspars Gerhards

Balode 67026578

zita.balode@varam.gov.lv